Papersnake/gushiwen huggingface dataset:
世之咏物者采春花而落秋实余欲矫其失作冬果十咏 其七 柿
方一夔（宋代）

万株名古寺，近复说东阳。翠树骈赪卵，烧空炯夜光。

果堪凉渴朔，叶复草颠张。欲上潼江去，寻思石蜜霜。
即事
陈造（宋代）

侧径苔竹润，短篱鸡鹜喧。
小停障日手，聊憩卧云村。
绿影乌皮几，新醅老瓦盆。
平生农圃计，重与野人论。
送张端明赴召
周必大（宋代）

心正能教笔不欹，古来书法独公知。
颜筋柳骨留萧寺，总是甘棠去后思。
苏堤春晓
阮元（清代）

北高峰上月轮斜，十里湖光共一涯。
破晓春天青白色，东风吹冷碧桃花。
九日五首·其一
杜甫（唐代）

重阳独酌杯中酒，抱病起登江上台。
竹叶于人既无分，菊花从此不须开。
殊方日落玄猿哭，旧国霜前白雁来。
弟妹萧条各何在，干戈衰谢两相催！
从丁家洲避风行小港，出荻港大江三首
杨万里（宋代）

蓼岸藤湾隔尽人，大江小汉绕成轮。
围蔬放荻不争地，种柳坚堤非买春。
匏瓠放教俱上屋，渔樵相倚自成邻。
夜来更下西风雪，荞麦梢头万玉尘。
偈颂三十八首 其五
释如净（宋代）

今朝二月初一，拂子眼睛凸出。明似镜，黑如漆。蓦然𨁝跳，吞却乾坤一色。

衲僧门下，犹是撞墙撞壁。
公子家二首
李山甫（唐代）

曾是皇家几世侯，入云高第照神州。柳遮门户横金锁，

花拥弦歌咽画楼。锦袖妒姬争巧笑，玉衔骄马索闲游。

麻衣酷献平生业，醉倚春风不点头。

柳底花阴压露尘，醉烟轻罩一团春。鸳鸯占水能嗔客，

鹦鹉嫌笼解骂人。騕褭似龙随日换，轻盈如燕逐年新。

不知买尽长安笑，活得苍生几户贫。
雨中旅怀
黎廷瑞（宋代）

骤雨半日许，新泥一尺余。
鹧鸪忧我马，杜宇爱吾庐。
问宿忻逢竹，停餐迟买蔬。
明朝踏归路，晴霁定何如。
次韵何元立都曹赠行
陆游（宋代）

嘉荣东西川，此别不为远。
徘徊凌云寺，决去未遽忍。
登高望故凌，烟树参差见。
悬知今日梦，不隔重城键。
平生相从意，百年有未满。
结巢青城云，期子在岁晚。
题画
许景澄（清代）

一径坡陀里，山行已早秋。乱峰回落日，瘦马倦长邮。

渔渡枫林暗，人家槲树稠。休文饶古致，展卷思悠悠。
酬范判官喜雨
刘攽（宋代）

一旬天再雨，惠泽夜来深。震发雷霆事，荣华卉木心。

问年如隔并，阅日屡辛壬。安水江千里，良田亩一金。

劭农非有术，望岁忽为霖。雊雉依青陇，跳鱼出废涔。

梦成池上作，喜见洛生吟。破敌联飞镞，高张信雅琴。

绪风开昼色，迟日媚花阴。更有资清兴，连峰映碧浔。
水调歌头（清秋饮南楼呈范宣抚）
王质（宋代）

细数十年梦，十处过清秋。今年清梦，还在黄鹤旧楼头。老子个清不浅，此会天教重见，今古一南楼。星汉淡无色，玉锦倚空浮。

带秦烟，萦楚雾，熨江流。关河离合南北，依旧照清愁。相见＿娥冷笑，笑我归来霜鬓，空敝黑貂裘。把酒问清影，肯去伴沧洲。
贺林自知兄登第
胡仲弓（宋代）

贺客来迟休怪余，新篇准备暮春初。
群儿得志诚逾望，一第於君非有余。
喜脱平生场屋债，饱看太古圣贤书。
由来天爵无穷乐，人爵虽荣百不如。
庐山杂兴 其八
释道潜（宋代）

龙湫亘三峡，草木皆森奇。禅馀得支径，别坞行逶迤。

上人吴门秀，邈有方外姿。芒鞋衬两足，策策欣相追。

秋田罢刈穫，云水明空陂。双双林中禽，文彩光陆离。

雍容事饮啄，相顾忘惊飞。鲜飙忽腾馥，岩桂飘葳蕤。

峰端卧落日，眷此忘还期。
独酌
王绩（唐代）

浮生知几日，无状逐空名。
不如多酿酒，时向竹林倾。
简谭见日昔年以布衣远游曾上书阙下时论伟之
庞尚鹏（明代）

飘飘文藻擅名流，倚剑胸藏五岳秋。万里江涛青雀舫，九衢风雪黑貂裘。

临池洗砚奎光动，草奏惊人国史收。更欲钓鳌称巨客，直从天上试金钩。
舟溯湘江杂咏
蒋冕（明代）

客舟清晚溯湘川，满目山光雁影边。碧草寒波双鹭浴，白蘋芳渚一鸥眠。

矶头石古迷荒藓，浦口帆归带暝烟。明日衡阳江上路，新诗题满彩云笺。
感事
陈大鋐（清代）

张目人情动浩叹，近来颇放酒肠宽。中年哀乐如安石，小事糊涂是吕端。

见说大堤因蚁溃，但愁故纸在蝇钻。旁人尽诧天孙巧，岂识文章有绣鞶。
曲水寺枳实
刘商（唐代）

枳实绕僧房，攀枝置药囊。洞庭山上橘，霜落也应黄。
次韵学士重阳雪中见招不赴前后十六首
洪皓（宋代）

韦编懒读厌窥陈，习气难除但耗神。
岂敢为师同颖士，从初作吏慕君宾。
数奇尝遇辰冲戍，运背难逢丙合辛。
居士於今称耐辱，天边斗柄又移春。
点绛唇·满路梅花
吕胜己（宋代）

满路梅花，为谁开遍春风萼。短亭萧索。草草传杯酌。送子先归，我羡辽东鹤。他年约。瘦藤芒履。共子同丘壑。
恩敕尚书省僚宴昆明池应制（同用尧字）
张嘉贞（唐代）

灵沼初开汉，神池旧浴尧。昔人徒习武，明代此闻韶。

地脉山川徒，天恩雨露饶。时光牵利舸，春淑覆柔条。

芳酝酲千日，华笺落九霄。幸承欢赉重，不觉醉归遥。
题唐寅蟹眼松风图即用自题原韵
弘历（清代）

就水惟应事品茶，携来恰有雨前芽。解元想像如相谓，石濑松涛此处嘉。
赵王伦为乱时谣
佚名（魏晋）

金章满箱。尚不可长。
次韵侄端臣喜雨
范浚（宋代）

初弦落微月，草宇夜岑寂。追凉拂桃笙，伸欠聊偃息。

檐荣忽飞雨，散乱银竹白。避漏起移床，青灯晕空壁。

晓看蛙入户，时有燕为石。是节正骄阳，敲烦火云赤。

烦蒸等坐甑，百体劳按抑。良苗忧槁暴，空有庭树碧。

借免抱龟肠，犹应困蔬色。炎埃今一洗，万井沐甘泽。

望岁即交欢，宁容须暇隙。相逢如得酒，釂饮莫馀沥。
新凉
杨万里（宋代）

毛空两日散霏微，勒住阴云且四垂。
一路新凉君会否，晴无日色雨无泥。
莺啼序·荷和赵修全韵
吴文英（宋代）

横塘棹穿艳锦，引鸳鸯弄水。断霞晚、笑折花归，绀纱低护灯蕊。润玉瘦、冰轻倦浴，斜拕凤股盘云坠。听银床声细。梧桐渐搅凉思。

窗隙流光，冉冉迅羽，诉空梁燕子。误惊起、风竹敲门，故人还又不至。记琅玕、新诗细掐，早陈迹、香痕纤指。怕因循，罗扇恩疏，又生秋意。

西湖旧日，画舸频移，叹几萦梦寐。霞佩冷，叠澜不定，麝霭飞雨，乍湿鲛绡，暗盛红泪。綀单夜共，波心宿处，琼箫吹月霓裳舞，向明朝、未觉花容悴。嫣香易落，回头澹碧锁烟，镜空画罗屏里。

残蝉度曲，唱彻西园，也感红怨翠。念省惯、吴宫幽憩。暗柳追凉，晓岸参斜，露零沤起。丝萦寸藕，留连欢事。桃笙平展湘浪影，有昭华、秾李冰相倚。如今鬓点凄霜，半箧秋词，恨盈蠹纸。
戊辰春二月雪吕君国秀曾赋七字句予和云试来月下逢仙子何似风前聘宓妃乙酉春二月一日雪再吟二首 其二
张侃（宋代）

吕君年八十，曾赋春雪诗。平生慕韩愈，大书万玉妃。

我时年甫冠，辛苦铸好辞。功业只尔耳，岁序空推移。
三登乐 其二
范成大（宋代）

路转横塘，风卷地、水肥帆饱。眼双明、旷怀浩渺。问菟裘、无恙否，天教重到。

木落雾收，故山更好。

过溪门、休荡桨，恐惊鱼鸟。算年来、识翁者少。喜山林、踪迹在，何曾如扫。

归鬓任霜，醉红未老。
卜算子
吕渭老（宋代）

眉为占愁多，镇日长长敛。试问心中有底愁，泪早千千点。

莫唱短因缘，缘短犹伤感。谁信萧郎是路人，常有深深念。
九月不见菊
石宝（明代）

九月不见菊，兹襟若为开。深巷有酒家，喜闻泼新醅。

朝回往叩有，酤取三二杯。当轩斟酌之，况复临高台。

虽无露英掇，西风亦时来。百虑忽已祛，聊复优游哉。

缅思靖节言，无弦未宜猜。天真会有得，鱼鸟自徘徊。

感此坐已忘，兼欲停尊罍。浩歌星月前，馀兴良崔嵬。
舍后丈地令人植花种竹闷则邀清风明月尽醉而
华岳（宋代）

有地都来一丈余，垦锄元不费工夫。
匝墙先种竹三本，绕槛却工花数株。
风伯唤来烦解佩，月娥邀得醉携壶。
凭君试向蓬莱问，还有神仙似人无。
一落索
王灼（宋代）

昨夜封枝寒雪。暗堆残叶。佳人醉里插钗梁，更不问、眠时节。

绣被重重夜彻。烛光明灭。枕旁争听落檐声，更不问、醒时节。
午寝
陆游（宋代）

眼涩朦胧不自支，欠伸常恨到床迟。
庭花著雨晴方见，野客敲门去始知。
灰冷香烟无复在，汤成茶碗径须持。
颓然却自嫌疏放，旋了生涯一首诗。
咏史上·贾生
陈普（宋代）

衣绨英主首祠汾，他日燕齐尽羡门。
玉漏声中闻底事，反将前席待新垣。
观胡文定公手墨因求别本
刘子翚（宋代）

温温文定公，至道夙所钦。
神超虽缅邈，余英壮儒林。
正容阅真虽，默默流至音。
不事八法奇，天成写幽襟。
有如瀚海鸿，随波自浮沉。
又如太虚云，舒卷杳莫寻。
乃知晋魏还，笔端有哇淫。
弃藁竞韬藏，非将玩球琳。
庶几字画间，可以求其心。
清伊一派流，汇作万太深。
沟渠有暴盈，淟涊时见侵。
投胶了不难，公以独力任。
我惭步趋晚，悠然寄孤吟。
流风在目前，著鞭要骎骎。
愿分墨本余，刻之苍岸阴。
大块有动摇，斯文无古今。
梅花百咏 其七 乍开梅
冯子振（元代）

土脉阳和气候新，花房微露一分春。想应未识东君面，犹自含羞效浅颦。
次韵赵表之郊行
林季仲（宋代）

看取吴霜点鬓新，利名场里合抽身。
走从宦路谋多拙，归伴田夫味最真。
落木正饶窗外月，小梅犹靳腊前春。
他时更有郊行句，远寄臞溪独卧人。
题柴村画
戴晟（清代）

过眼云烟迹已陈，溪山谁主复谁宾。偶来响答松林下，千劫难忘世外人。
定风波
贺铸（宋代）

槛外雨波新涨，门前烟柳浑青。寂寞文园淹卧久，推枕援琴涕自零。无人著意听。
绪绪风披芸幌，骎骎月到萱庭。长记合欢东馆夜，与解香罗掩绣屏。琼枝半醉醒。
西江月 寿王中丞
王恽（元代）

梅萼暗传春信，菊枝尽傲霜威。风姿元与岁寒期。况是小春天气。翠实调羹未晚，秋香添寿多宜。高名北海旧蟠螭。未似东山雅意。
题兰史诗草
梁霭（清代）

文采佳人擅，千言下笔轻。琴心笑秾冶，剑气倚纵横。

爱国同工部，陈书慕贾生。牛衣休下泪，戒旦正鸡鸣。
次韵会真堂呈景高士
方回（元代）

夜卧月一枕，晨漱泉一盏。
期人世未识，庐阜乃具眼。
片影下岷峨，辟谷谢堂产。
何树不可巢，老鹤以意柬。
屼屼九江城，九坡何{左山右产}{左山右产}。
碧天落吾手，了无藩篱限。
烟霞争目献，蛇鼠不待划。
空瓢无余物，非病未足赧。
山如缺一篑，城或少三版。
汝画古所讥，匠事誓终僝。
愚生雾雨姿，皮毛惜文{左虎右戋}。
纷华梯冲来，以道与镌铲。
匣剑藏百链，帨巾解六绾。
真游辟坦途，尘虑杜危栈。
康董不可觌，觇睨费瞠睅。
景叟无乃是，功行堪论撰。
便堂请丹经，岂必诏青简。
饥从景叟游，不顾八珍馔。
渴听景叟言，焉问九酝醆。
我漫尔其聊，此粲彼亦莞。
又次丁端叔韵
楼钥（宋代）

好风凉月湛中秋，自笑何为作远游。
不有诸君故人恋，未应连日贾胡留。
三千银界俱呈色，十二珠帘总上钩。
饮罢客归清不寐，谁知心折大刀头。
弇园杂咏四十三首 其三十四 云根嶂
王世贞（明代）

偶然白云至，辉辉两相向。下有暗泉流，呼作云根嶂。
将至浯溪简同行
项安世（宋代）

地想浯溪近，舟逢怪石多。平生真到此，重九合如何。

我解伊吾读，君能欸乃歌。风从两崖下，江水忽生波。
游天师宫有怀张真人及吴闲闲二首 其一
陈琏（明代）

都城启灵境，琳宫丽层霄。离离万玉树，终日起祥飙。

龙虎张真人，曾此驻云轺。虬髯赪玉颜，餐霞拟松乔。

久厌尘世居，竟赴三山招。丹台空寂寞，云气自飘飘。

我来抚遗迹，落木风萧萧。
送黄中入吴门
李龏（金朝）

行到鲈鱼乡里时，一宫花渚漾涟漪。看春又过清明节，更把愁心说向谁。
满月山龙见
蒋粹翁（宋代）

千载圣人闽海出，喜看龙亦马腾骧。
首县鱼目星光璨，脊散虎文金线长。
道统再傅天有意，素王重见世应康。
惜哉灵物山中失，漠漠烟林使我伤。
尝茶
齐己（唐代）

石屋晚烟生，松窗铁碾声。因留来客试，共说寄僧名。

味击诗魔乱，香搜睡思轻。春风霅川上，忆傍绿丛行。
送张令同年赴岭南
杨杰（宋代）

滕王阁上正持杯，候吏先期过岭来。泽国暂抛三径菊，春风须寄一枝梅。

昔年身到仁宗殿，同日鳞惊禹穴雷。万里青云有前约，莫因蓝绶叹尘埃。
八岁女善棋
刘镇（宋代）

慧黠过男子，娇痴语未真。无心防敌手，有意恼诗人。

得路逢师笑，输机怕父嗔。汝还知世事，一局一回新。
木蕴之即席和文字韵诗酬以二绝 其一
王十朋（宋代）

少年才气已超群，场屋能摛锦绣文。糠秕在前真有愧，春风得意岂如君。
东山月下怀友人
窦群（唐代）

东山多乔木，月午始苍苍。虽殊碧海状，爱此青苔光。

高下灭华烛，参差启洞房。佳人梦馀思，宝瑟愁应商。

皎洁殊未已，沈吟限一方。宦情哂鸡口，世路倦羊肠。

彼美金石分，眷言兰桂芳。清晖讵同夕，耿耿但相望。
仙人掌
张维垣（清代）

柏梁台上指纹明，高立仙人一掌擎。汉武痴心犹未足，饮来不见寿长生。
玉晨观
骆绮兰（清代）

地肺开金阙，天文应玉晨。灵风宵步斗，旭日晓朝真。

阶净松能扫，门閒鹤自巡。碑应镌碧落，路已隔红尘。

紫诰云边下，《黄庭》案上陈。山中陶宰相，世外魏夫人。

果熟猿知采，丹成虎亦驯。华阳仙洞里，好领四时春。
梁思伯惠盆兰对酒有作学月露体
黄佐（明代）

泛泛光风里，崇兰香满庭。玉芽滋湑露，金粟胜繁星。

秀色依霞紫，芳根带雨青。呼儿开晚酌，对月敞云屏。
朱实送桂花
贝琼（元代）

广寒宫里桫椤树，金粟初分第一枝。满室天香吹不断，老夫清夜酒醒时。
荆卿墓
塞尔赫（清代）

身入虎狼国，心空百二州。壮怀生死外，易水古今流。

白日淡将夕，行人去不留。墓傍谁击筑，寂寞野花秋。
置身
晁说之（宋代）

置身唯所安，世累莫相干。
蓬鬓江湖适，披衣天地宽。
尚须烦束带，忍复更危冠。
居安叹匪易，泪垂行路难。
蝶恋花
沈曾植（清代）

片雨清凉能泼火。生日今朝，莲萼车轮破。旧梦沈思无一可。

余生只欠王孙裸。

星影稀微萤影大。暗碧冥濛，粒黍凝神我。阁阁蛙声新勘过。

三官催缴私门课。
水调歌头（和懒翁）
葛长庚（宋代）

昔在虚皇府，啸咏紫云中。不知何事，误蒙天谪与公同。偶到金华洞口，忽见懒翁老子，挺挺众中龙。握手归仙隐，谈笑起天风。

忽相逢，一转瞬，酒杯空。几时再会，唱赓词翰倒金钟。只恐武夷山里，千古猿啼鹤唳，未便蹑飞虹。公欲归仙去，我欲继公踪。
邓鲂、张彻落第
白居易（唐代）

古琴无俗韵，奏罢无人听。寒松无妖花，枝下无人行。

春风十二无，轩骑不暂停。奔车看牡丹，走马听秦筝。

众目悦芳艳，松独守其贞。众耳喜郑卫，琴亦不改声。

怀哉二夫子，念此无自轻。
刘共甫枢密挽词三首
周必大（宋代）

勋在居留地，名高宥密庭。
旄头期扫彗，箕尾倏骑星。
不相知由命，占天忍促龄。
平生经济策，付与简编青。
宋献如中舍自塞上归寿两尊人以诗送行
董其昌（明代）

昼归不羡尉陀装，綵服趋庭乐未央。阁下承恩双宝箓，堂前含景两干将。

应多仙侣携麟脯，更有名王致酪浆。遥识玉关翘首处，本公金母白云乡。
田家即事八首
赵蕃（宋代）

下田已鸥没，上田更龟坼。
欲知雨未已，看取云泼墨。
恬澹轩为大德观王道士题
韩雍（明代）

昔年欲问参同契，暇日曾过恬澹轩。羽客相逢应悟道，黄庭诵罢竟忘言。

宾墀苔老稀人迹，仙丈云深绝市諠。身世飘然如物外，何须更懝访桃源。
还丹复命篇 其十一
薛道光（宋代）

圣人传药不传火，从来火候少人知。莫将大道为儿戏，须共神仙仔细推。
颐和园葵花
林旭（清代）

瀛海分馀润，秋晖亦圣恩。抚心无愧汝，飘落复何言。
郡斋水阁闲书
文同（宋代）

亭馆翛翛度日，园林寂寂经春。且遮新笋誇客，莫扫残花闷人。
忆上杭旧游 其五
丘逢甲（清代）

春田漠漠草萋萋，油菜花开烟叶齐。鬼谷祠边春市散，淡云微雨过蓝溪。
次韵尧明如皋道中五首 其二
吕本中（宋代）

王李风华旧得名，颇容偏左去求盟。从来量比江河大，不取人间盆盎清。
碧磵驿晓思
温庭筠（唐代）

香灯伴残梦，楚国在天涯。
月落子规歇，满庭山杏花。
寿法椿长老二首
陈著（宋代）

一相从后便相知，结得因缘似许奇。
如水笑谈多尽日，与云来往本无时。
为莲社约非吾事，读藕花诗欲汝师。
熟处处妨安稳住，江湖风浪更交谁。
日用四首 其四
陆游（宋代）

空舍封书箧，多年饱蠹鱼。还家贫不死，读尽旧藏书。
江约之大尹谒粤洲先祠次韵
黄佐（明代）

松柏冈头竹径深，先祠何幸一光临。白驹皎皎来虚谷，黄鸟光光送好音。

皇极注残犹有墨，义田赒尽已无金。云鹏一去空留迹，日永天多思满襟。
初夏侍长上郊行分韵得偕字
陆九渊（宋代）

讲习岂无乐，鑽磨未有涯。
书非贵口诵，学必到心斋。
酒可陶吾性，诗堪述所怀。
谁言曾点志，吾得与之偕。
中元
徐集孙（宋代）

今朝逢令节，依旧客殊乡。
禅衲同分席，清斋若过堂。
江茶浮水色，野菜带山香。
忽忆三秋菊，谁锄小迳荒。
眼儿媚
张孝祥（宋代）

晓来江上荻花秋。做弄个离愁。半竿残日，两行珠泪，一叶扁舟。

须知此去应难遇，直待醉时休。如今眼底，明朝心上，后日眉头。
笔
贯休（唐代）

莫讶书绅苦，功成在一毫。自从蒙管录，便觉用心劳。

手点时难弃，身闲架亦高。何妨成五色，永愿助风骚。
拟寒山寺 其一三六
释怀深（宋代）

奸汉瞒淳汉，淳汉总不知。奸汉作驴子，却被淳汉骑。

当时誇好手，今日落便宜。图他些子利，披却畜生皮。
次韵许节推喜雨
陈造（宋代）

旧雨新雨不后期，丰年当复歌周诗。
手调玉烛属廊庙，归功假手敢固辞。
妇子赴工听晓鼓，山歌和应挥汗雨。
麦黄蚕老十分熟，坐衙日日闻此语。
偕君薄宦群山中，与我忧喜大抵同。
畏垒谬诧庚桑楚，醉乡盍访王无功。
向来小旱烦忧恤，喜雨新来慰衰疾。
焉得妙思作强对，如埙如篪吕应律。
行藏老矣不问天，一饱肯受儿辈怜。
炉熏频炷窗频托，公馀还我文字乐。
水仙花 其一
商挺（元代）

海上三山璧月明，人间谁识许飞琼。秋风吹上青鸾背，未散天香与素英。
竞秀阁
王十朋（宋代）

宪台高阁偶跻攀，万壑千岩指顾间。山色元来本无竞，人心自是错看山。
句
吴沆（宋代）

江淮十载警胡尘，底事磨崖未勒勋。
闻道本朝还遣使，且令诸将各收军。
道中即事
方岳（宋代）

家人不寄扊扅诗，直恐藁砧官尚微。
到了不过相爱耳，未论此语是耶非。
依韵和通判徐郎中毗陵重阳
陈襄（宋代）

自怆宫车别帝台，寄言篱菊不须开。
心丧忍到行春浦，耳病慵携迟月林。
天色阴沈鸣雁过，物华零落暗蛩催。
却输小杜怜嘉节，酩酊齐山夜始回。
汉诏郡县行乡饮酒礼颂诗
洪遵（宋代）

爰勑方国，礼行于乡。
稽经诹律，属民横堂。
宋师招李大著陈提刑同饭
项安世（宋代）

龙蟠凤举石霄傍，肯为南公下石梁。
人识子文新政事，家傅宋石旧文章。
断无横吏惊庞俗，有时书生近燕堂。
二客风流俱令上，独惭歌市接舆狂。
鄂渚作
杨克一（宋代）

洞庭无风时，上下皆明月。微波不敢兴，甚静蛟蜃穴。
巫山下作
唐求（唐代）

细腰宫尽旧城摧，神女归山更不来。

唯有楚江斜日里，至今犹自绕阳台。
村舍
陆游（宋代）

莫笑山家拙治生，正缘亦足得身轻。
满炉葑火浑家暖，一碗松肪彻夜明。
晋天地郊明堂歌六首 其六 地郊飨神歌
傅玄（魏晋）

结方丘，祗国琛。樽既享，俎既歆。敛检玉，具鏖琛。懋百福，底自古。

锡万寿，迄在今。
秀亭秋怀十五首
方回（元代）

高台何巍巍，远眄千里道。
长夏绝游朋，荒径丰茂草。
菑翳一以剪，秋意豁幽抱。
能赋昔为谁，今死骨已槁。
魂兮果何之，言语空媚好。
我欲有所酌，适值樽中燥。
焉得瓢天浆，伊人共倾倒。
春秋战国门。齐桓公
周昙（唐代）

三往何劳万乘君，五来方见一微臣。

微臣傲爵能轻主，霸主如何敢傲人。
挽沈叔晦国录
孙应时（宋代）

请益从公久，忘年爱我深。
龙阿星斗气，梅竹雪霜心。
回首南湖侣，伤怀流水音。
九原那可作，千里坐悲吟。
王官谷十咏 其八 司空氏旧居
俞充（宋代）

孤鹤去不还，云间犬空吠。犹闻溪鸟衙，尚有里人爱。

岩花无开落，世事几兴废。我乘幽兴来，静邀秋月对。
梅花一首
华镇（宋代）

生来幽意酷怜梅，醉眼愁眉见即开。案上欲教终日在，林梢令折数枝来。

轻匀素色欺鱼网，潇洒清香压麝煤。一嗅一观情一倍，熙熙不啻上春台。
哭黄宜人 其六
李贽（明代）

冀缺与梁鸿，何人可比踪。丈夫志四海，恨汝不能从。
奉挽近故太夫人史氏二首
度正（宋代）

佩服诗书训，周旋礼义中。
春风三月永，淑气四时融。
当户能安节，传家务教忠。
真成滂也母，百世仰高风。
翰林旧僚脩瀛洲会于凭虚阁限韵得微字
林文俊（明代）

多病长思卧翠微，重来江阁坐朝晖。未能报国心徒恋，且喜看山愿不违。

对酒忽闻啼鸟过，赏春空惜落花飞。分明此地真蓬岛，吟倚阑干晚未归。
江畔独步寻花七绝句·其一
杜甫（唐代）

江上被花恼不彻，无处告诉只颠狂。
走觅南邻爱酒伴，经旬出饮独空床。
宿大王川雷雨大作晓视四山皆雪时四月二十五日也
陈琏（明代）

我家南海头，偶至玄冥北。南北万馀里，气候孰能测。

车营初到晴川上，暮霭方收日将夕。维时适当孟夏终，黑云张空如墨色。

大风刮地沙石走，雷雨中宵惊霹雳。不眠帐下拥貂裘，晓视四山皆雪白。
次韵梁谏议吴殿院二诗 其一 江皋晚望
史浩（宋代）

烟销晴日淡笼沙，伫立江皋望眼赊。金刹倚空知梵宇，青蓑著艇见渔家。

时平喜听三京复，乱定还拚两鬓华。丘壑满胸随处好，不妨旌旆过云涯。
昨日之日行
孔武仲（宋代）

昨日之日嗟可忧，群山积雨漫溪流。行人两两相负过，虽有桥梁如拍浮。

南归童仆皆贾勇，阔步岂顾川无舟。狂澜更与人争力，一跌性命甘长休。

乘险徼幸乃无患，作客如此真何求。今日之日却优游，青天挂幕阴霾收。

朝阳透射鸟乌乐，宿潦平帖蛟龙愁。新花芳草色鲜莹，时而殷红垂石榴。

风景清旷亦可嘉，旅衣酸寒马足羞。冈原渐高沮洳少，此行应快无迟留。
为兰风题天上人间图即以志别 其五
孙原湘（清代）

借君图画写侬诗，各种情天各样辞。亦有天台同梦处，杀花声里咒相思。
朝阳穿破衲赞
释绍昙（宋代）

死铁针，无鼻窍。
眼昏花，穿不过。
穿得过，云拥禅衣，
风生木杪。
送瞿慧夫上青龙镇学官三首 其三
陈德永（元代）

人生岂不相逢早，异县倾心有弟昆。却恨客舟无意绪，豫先载我出吴门。
句
陆游（宋代）

我老诗不工，非复薛与岑。
献南丰宰
彭齐（宋代）

昨夜黄斑入县来，分明踪迹印苍苔。
几多道德躯难去，些子猪羊引便来。
令尹声声言有过，录公□□道无灾。
思量也解开东阁，留取头蹄设秀才。
梦江南·其二
屈大均（明代）

悲落叶，叶落绝归期。纵使归来花满树，新枝不是旧时枝。且逐水流迟。
次韵杨同年秘监见寄二首 其一
范成大（宋代）

瘴云岚雨几时归，应把周南视九夷。旧说鬼神惊落笔，新传狐兔骇搴旗。

韶江石老箫音在，庾岭梅残驿使迟。自古朱弦清庙具，莫贪鹏海看天池。
江上
郑獬（宋代）

芦叶萧萧江上秋，鲥鱼清酒解消忧。
云才散后月当浦，潮欲来时风满楼。
好景未应输白鹭，飞尘终不到扁舟。
晚来天卷苍霞尽，万顷玻璃烂不收。
闻大伦与三曾二范聚学并寄夏三十一四首 其一
吕本中（宋代）

我思临川居，欲往意未慊。每怀三二子，岁月多荏苒。

后生慎所习，正是丝在染。未须极轩昂，且须就收敛。

举动思故人，此志岂不远。才虽有高下，事亦要强勉。

愿为江海深，莫作盆盎浅。
颂古二十六首
释嗣宗（宋代）

象外横该宇宙身，圣凡极尽不容尘。
衲僧意气合如此，当场谁是夺标人。
四明陆韩二佳友登科 其二
释居简（宋代）

江上得书才半月，漕闱旋与计偕初。荐闻得第喜何似，纵不嗣偕曾弗疏。

别院苦难应有助，大庭贾勇可无馀。首呼名氏须相报，雁若慵来亟遣鱼。
映山红·遂请後
文彦博（宋代）

遂请後。愿频醉、石楼溪口。
凤觜崖
王梦庚（清代）

丹嶂生夕阴，晴崖敛紫雾。我怵鸡头关，先循凤觜步。

仄径穿寒云，石磴莽无数。壁立穷跻攀，罔敢回首顾。

微音堕幽鸟，悬根欹古树。霜叶焕九苞，苍茫无定处。

延缘踞层巅，夐然绝比附。乘作凌云翔，千仞有余慕。
呈衡州使君先生二首
赵蕃（宋代）

常州何乃又衡州，或谓兹行乃胜游。
钟鼓相闻寻岳寺，茝兰无胜踏湘流。
是中夫岂先生乐，此段聊供幽子求。
岳麓相望唯石鼓，要令吾辈务藏修。
谢范老问病
范成大（宋代）

三椽一席度秋冬，造化儿嬉困此翁。
帖有王书难治眩，文如陈檄不驱风。
骨枯似櫱肤如腊，发织成毡鬓作蓬。
点检病身还一笑，本来四大满虚空。
广中二首
王阮（宋代）

南来风土已安之，事已当还敢故违。
铜柱略无功可录，玉关空幸死前归。
眼看余剂怜犹在，力凭征鞍觉尚微。
此去上还官印绶，却来传授祖师衣。
题林宗鲁校书所藏宣和御画
楼钥（宋代）

周公多艺孔多能，徽庙才高更倍增。
除却万机都不会，至今遗老话昭陵。
祁门
范成大（宋代）

石梁平波心，金刹驾岩腹。
溪藤卷霜缯，山骨琢紫玉。
东堂有嘉卷，窈窕窗纱绿。
落花扫无迹，蕉叶森似束。
主人甚爱客，挽袖语陆续。
冲雨出门去，役役媿童仆。
鸡场别石昆圃
彭而述（明代）

迟暮鸡为别，相看更一卮。他乡芳草路，瘴雨落花时。

楚国军书满，昆明羽檄驰。可怜分手处，边月照罗施。
感秋四十首 其二十四
陈子升（明代）

昔日王孙路，而今草已黄。还家对乡里，拂面有繁霜。

磊落生高兴，萧条免慢藏。浮家皆信美，回首暮川长。
闰七月二十日侍知府寺簿先生为石鼓山向园之游
赵蕃（宋代）

晦翁守南康，政成有馀暇。驾言山之中，于日非聊假。

紫霄作重山，白鹿见图画。闻之几向风，恨不款段跨。

今年五溪归，迩日三湘役。先生喜其至，舍以江亭阔。

频能枉高轩，人骇非重客。那知先生意，于此自为德。

兹日复何日，休沐著甲令。先生重过之，俱款石鼓胜。

西溪命题字，东岩俾开径。既除古莓苔，又索贤名姓。

已焉兴未休，棹舟放中流。西风未却暑，一雨方回秋。

僧坊远莫至，隐墅近得留。宁同岘山辈，不异舞雩游。
秋风
朱继芳（宋代）

秋风欺病客，力气复何如。
发短丝无数，衣宽带有余。
见人慵作礼，闻雁强裁书。
门外生秋草，呼童不要除。
颐蒙法师赞
释大观（宋代）

癯然容仪，轩然作为。
古潜清苕，珠媚蟾辉。
筌忘大部兮半点不胶名相，冥通三观兮一毫不著玄微。
石磵付衣，末流蓍龟。
山富山泉兮从教名{左扌右貌}，虚空解讲兮其谁知之。
鹧鸪天（老妻生日）
向子諲（宋代）

玉篆题名在九天。而今且作地行仙。挂冠神武归休后，同醉芗行是几年。

龟游泳，鹤蹁跹。疏梅修竹两清妍。欲知福寿都多少，阁皂清江可比肩。
寒食
程公许（宋代）

卖饧箫咽纸鸢飞，愁思惊随节物来。
誓墓可能同逸少，操音谁复悯钟仪。
松楸此日空瞻望，桃李当年奉宴嬉。
投老与公同一恨，凄风撩乱我心哀。
恨欢迟
王哲（金朝）

名哲排三本姓王。字知明、子号重阳。似菊花、如要清香吐，缓缓等浓霜。

学易年高便道装。遇渊明、语我嘉祥。指蓬莱、云路如归去，慢慢地休忙。
惊风行五章 其四
姚燮（清代）

兵燹有恒劫，理难苍昊嗔。未竟杀戮遭，已叨无尽恩。

暂谋一夕杀，遍叩识者门。谁防捷足多，实无馀地存。

岂当投露草，宿与饥鬼邻。疾日不慰怀，渐渐西云昏。

望途森乱棘，视水惟流湍。在昔杀宅居，冻饿尚匪艰。

栖鸟彫有林，匿兽荒有山。但得托止常，亦听毛羽残。

勉趋禅室谋，为我让西轩。转觉两间窄，独此广厦宽。

雏僧走供烛，菜芋纷堆槃。夺命沟壑馀，何暇饮与餐？

幸保骨肉完，弥使心凄酸。隔屋多惨啼，愁阴夜方漫。
秋峡
杜甫（唐代）

江涛万古峡，肺气久衰翁。不寐防巴虎，全生狎楚童。

衣裳垂素发，门巷落丹枫。常怪商山老，兼存翊赞功。
重修龙兴观寄呈江吴二尊师
金君卿（宋代）

万户晴岚生紫烟，绝尘佳致甲昌川。
轻舠急桨风中叶，碧瓦朱栏水底天。
雨夜龙涎腥柱础，霜秋桂子落喦泉。
二师自得幽栖趣，向此灰心肯复然。
秋晚
罗邺（唐代）

残星残月一声钟，谷际岩隈爽气浓。不向碧台惊醉梦，

但来清镜促愁容。繁金露洁黄笼菊，独翠烟凝远涧松。

闲步幽林与苔径，渐移栖鸟及鸣蛩。
春晚书怀
陆游（宋代）

吹尽郊原万点红，燕梁考室亦匆匆。
老来偏觉岁华速，客里忽惊春事空。
病有药方传肘後，嬾无诗句付囊中，归心日夜随江水，只欲东门觅短篷。
作霖灵石
李云龙（明代）

灵山苍苍千万仞，上有丈人陟其峻。叱羊不但侈仙踪，化燕还其致灵闰。

衣云沐雨不知年，昔日炼之曾补天。有客素书今已售，归来寻尔谷城边。
和资道山路见菊杂言
晁说之（宋代）

桃李不如菊，露下花开意自足。
菊亦谢桃李，妖葩艳萼能入俗。
菊菊比君君更清，爱菊肯教陶令独。
君今渐作富贵家，平头奴子红腰束。
人谁敢号髯参军，见者面柔辞气曲。
唯有禅翁向晚秋，东篱细步想风流。
减字木兰花·春怨
朱淑真（宋代）

独行独坐，独唱独酬还独卧。伫立伤神，无奈轻寒著摸人。
此情谁见，泪洗残妆无一半。愁病相仍，剔尽寒灯梦不成。
山癯为张信卿作用廉伯先生韵
吴俨（明代）

宦途谁忆北山薇，今日君知昨日非。忧在江湖人合瘦，战残声利体应肥。

饥肠满贮三千卷，空谷偏宜百结衣。门外落花深一尺，漫凭诗酒解愁围。
南斋十咏 其四 尘剑
孙承恩（明代）

宝剑出吴钩，精光紫电流。芳尘凝古匣，锐锷掩清秋。

尚作蛟龙吼，还令魍魉愁。犹思畴昔遇，悬佩上皇州。
广陵赠别
李白（唐代）

玉瓶沽美酒，数里送君还。
系马垂杨下，衔杯大道间。
天边看渌水，海上见青山。
兴罢各分袂，何须醉别颜。
句
郭震（唐代）

前山尚自无人到，更说后山山更高。
剡中
释元肇（宋代）

雨宿剡中寺，晓行犹未晴。诸峰云不定，叠涧水争鸣。

野店穿心过，村樵当面横。寻思戴安道，千古一溪清。
跋四时景画 春
李錞（宋代）

九江应共五湖连，尺素能开万里天。山杏野桃零落处，分明寒食晓风前。
【双调】行香子　别恨
朱庭玉（元代）

烟草萋萋，霜叶飞飞，落闲阶不管狼籍。雁儿才过，燕子先归。盼佳音，无
佳信，误佳期。
【幺】帘幕空垂，院宇幽凄，步回廊自恨别离。松鬓发，束减腰围。见人
羞，惊人问，怕人知。
【乔木查】但凭高望远，谩把阑干倚。不信功名犹未已，知他何处也，歌酒
狂迷。
【天仙令】相思忆，长是泪沾衣。恨满西风，情随逝水，闲恨与闲情，何日
终极。伤心眼前无限景，都撮上愁眉。
【离亭带歇指煞】橹声齐和归帆急，渔歌渐远鸣榔息。尖青寸碧，遥岑叠
连天际。暮霭生，孤烟起。掩映残霞落日，江上两三家，山前六七里。　寄情
春满皇州，名遍青楼，二十年旖旎风流。金鞍玉勒，矮帽轻裘。谢娘诗，云
子酿，雪儿讴。
【乔木查】几愁花病洒，偏甚今番瘦。非是潘郎不奈秋，都因风韵他，引起
闲愁。
【拨不断】两绸缪，意相投，天然一点芳心透。年纪未三十过二九，多情莺
燕蜂蝶友，速难成就。
【天仙令】于飞愿，端的几时酬？会语应难，修书问候。铺玉版写银钩，寄
与娇羞。真真的的美眷爱，不尚延由。
【离亭带歇指煞】休违了剪发燃香咒，莫忘了并枕同衾褥。再休眉期眼约闲
<辶它>逗，娘间阻人调斗，枉教咱千生万受。长办着惜花心，空闲了画眉手。　痴迷
既不知心，便不知音，既知音岂不知心？文君有意，司马调琴。想从初，思
已往，怨而今。
【拨不断】泪淋淋，湿离襟，近来憔悴都因您。可是相思况味深，自西风吹
断回文锦，瘦来直恁。
【天仙令】特然地，这几日越昏沉。鬼病难捱，情怀不禁。自恨咱家，无分
消任。天长地久争奈何，虚度光阴。
【离亭宴带歇指煞】情知的不是娘拘禁，度量来非为人谗谮。再审小冤家，
不道人图甚。饥不タ进饮食，卧不能安床枕。岂止道忘餐废寝，鬓发已成潘，形
骸俏如沈。
上湖广总领赵郎中
曹彦约（宋代）

岂无山水惮登临，未话平生语欲清。
得马经营今搏手，伤弓忧患几惊心。
所思未觉荆山远，欲往宁辞沔水深。
山水有情弦未绝，请从千里抱鸣琴。
送蒋绣谷由余庆之朔州 其一
田榕（清代）

十载南荒吏，诗歌兴未衰。钓藤酣野酿，乐府唱新词。

犵鸟翻山鹧，蛮花缀刺梨。播州居亦得，刘柳不曾知。
虞先生送张元朴回龙虎有云麈尾每怀张外史鹅群今属薛玄卿元朴索次韵
张雨（元代）

想见先生戴笠行，黄茅冈上看阴晴。承闻祖道同疏傅，鄙说还乡似长卿。

海内好诗元自少，江西行李不嫌轻。谪仙爱与元丹语，烟子而今亦有名。
世祖章皇帝挽诗
汪琬（明代）

已致升平胙，兼高孝治名。弥留念文母，仓卒托阿衡。

寝殿陈龙輴，离宫撤翠旌。犹传罪己诏，呜咽走苍生。

南苑停调马，东邦罢贡鹰。车书方正统，弓剑忽遐升。

玉几嗟空设，銮舆忆旧乘。苍茫哀痛日，大誓复金縢。
苏堤清明即事
吴惟信（宋代）

梨花风起正清明，游子寻春半出城。
日暮笙歌收拾去，万株杨柳属流莺。
王仁之明经北游过谒
于慎行（明代）

常羡名家玉树林，空山何幸辱招寻。青箱尚记乌衣事，綵笔能飞白雪音。

珠出梁园应照乘，车过单父试听琴。索居愧倒中郎屣，世旧相逢意自深。
杕柏寄傅钦之 其三
司马光（宋代）

洋洋者舟，汎彼中流，于渚于洲。思其可思，知其可知。

其逝勿追，其来勿期。
三直行
李杭（清代）

秋霜蔽野冥鸿飞，琅玕不实朱凤饥。浮云北来魏阙迥，忧国流凤荒江垂。

忆昔中朝树风烈，闽海峥嵘起魁杰。三贤接迹冠惠文，四海直声闻补阙。

高要俶傥神骨奇，辞气侃侃无龌咿。抗言剀切论灾异，天子动色为嗟咨。

晋江通经意淳厚，击断群蒙勤纳牖。排天一上张纲书，勋戚闻风皆敛手。

临桂执节何觥觥，雅歌骏肃韶钧鸣。每当慷慨引大体，能以委曲通精诚。

天门荡荡不可测，左龙右虎环紫极。优容屡荷皇天鉴，献纳终惭侍臣职。

殿前清要难久居，先后归间谢朝籍。拂衣去矣来何时，瞻望皇居意凄恻。

呜呼黯鲍不易得，台端列柏无颜色。八闽之山窈然深，岭南瘴雨横层阴。

苍梧日落黯万里，漓江水碧寒沈沈。使人忆此生愁心，海边烟尘暗乡县，黔首流离困徵缮。

昨闻河洛又苦旱，况复西陲尚酣战。至尊侧席谁分忧，经济实赖群臣谋。

虞翻去国岂终老，机生被放行见收。时危志节徒激厉，叹我欲济无方舟。

还朝建策望公等，焉得云卧甘林丘。
九月二十一夜梦至乱山丛石间出憩道傍拂石坐
杨冠卿（宋代）

古榕夹道周，老干参天碧。
溜雨四十围，下视庭前柏。
垂根相勾联，敷荫接南国。
凌寒不改柯，阅人如过客。
山空秋月明，路远车尘寂。
清游记昨梦，危坐倚孤石。
矫首睇云萝，双凫生羽冀。
访朱月峰不值
林景熙（宋代）

见说携琴去，西风半日程。
云留秋渡冷，月过别峰明。
落叶惊疏鬓，黄花照澹情。
思君不能寐，一雁叫深更。
挽欧阳文忠公三首 其二
毕仲游（宋代）

少师盛德书生服，居士高名数岁馀。清颍归来人事近，白云乘岁夜堂虚。

累朝旧籍刊成史，集古新编满载车。闻说使星来已晚，茂陵应复进遗书。
封邑
刘克庄（宋代）

发似芦花面削瓜，躬圭锦袄忽高华。
愿还封邑九百户，小筑茆茨三两家。
新春独坐有念
于慎行（明代）

青阳布岁和，鼓籥回嘉律。如何后皇心，条风犹惨慄。

七日不出后，块焉坐斗室。咄嗟顾庭除，感念端非一。

岂无闾巷欢，亦多朝市匹。白首尽如新，谁为胶与漆。

避世良所欣，延龄岂有术。人生陶大块，飘如驹过隙。

苟欲役风尘，何物关名实。旨哉盈觞酒，优游以永日。
秋堂弟自赣归建安作别
何文季（宋代）

同饮西江甫两春，匆匆马首又东驰。
归与华阁春风里，忆我铃斋夜雨时。
好把汗青传久远，莫将朱紫裹愚痴。
闽中多有南翔雁，折取梅花寄一枝。
百字令 中秋
李福谦（明代）

空庭秋晚，趁花阴把盏，临风独适。醉眼昏沉潦倒甚，今夕又逢佳夕。

桂子飘香，银河敛影，秋意平分坼。凄凉往事，不堪回首重忆。

堪笑苍狗白衣，人间幻境，转盼成陈迹。记得去年今夜语，都在心头历历。

壮志空存，此身依旧，漂泊江南客。明朝酒醒，又添一段于邑。
再祷梅山
华岳（宋代）

梅山昔扣五通仙，曾许英雄第一签。
恰遇尘埃当扰扰，如何泥一尚淹淹。
若非推入高宗梦，须是遥分太史占。
他日崧高咏申甫，一香先为大王拈。
王伯潜水东寺院斋居
陈展云（清代）

一水划山入，万树围如屏。树杪露佛屋，倒影临波清。

栖霞山畔草，直到门前青。不信岩花发，六月犹啼莺。

山深无夏春，日夕凉风生。野花烟外飘，随风落檐楹。

闲鸟学书声，遥答流泉鸣。天香何处来，寻之了无形。

时有樵夫至，带雨叩柴荆。坐久客亦返，携得秋光行。
谢长安孙舍人寄惠蜀牋并茶二首
魏野（宋代）

彩牋一轴敌琼瑰，喜见亲题手自开。
远胜浣花人寄到，贵从视草客分来。
百张重叠霞初卷，十色参差锦乍裁。
红药篇章方雅称，老夫无用擬封回。
送思上人归霅上
释行海（宋代）

长安城外别垂杨，溪上苹花满棹香。
明月照人应有恨，西风吹雁不成行。
简学中诸生
苏辙（宋代）

泮水秋生藻荇凉，莫窗灯火乱萤光。
图书粗足惟须读，菽粟才供且自强。
羽龠暗催新节物，弦歌不废近诗章。
腐儒最喜南迁后，仍见西雍白鹭行。
句
灵澈（唐代）

松树有死枝，冢上唯莓苔。石门无人入，古木花不开。

（《道边古坟》）

绿竹岁寒在，故人衰老多。（《答范校书》）

月色静中见，泉声深处闻。（《石帆山》）

古观茅山下，诸峰欲曙时。真人是黄子，玉堂生紫芝。

（《题李尊师堂》）

禅门至六祖，衣钵无人得。（《题曹溪能大师奖山居》）

古墓碑表折，荒垄松柏稀。（《伤古墓》）

秋深知气正，家近觉山寒。（《登梨岭望越中》）

山僧不记重阳日，因见茱萸忆去年。（《九日》）

今非古狱下，莫向斗边看。（《宿延平怀古》）

海月生残夜，江春入暮年。

窗风枯砚水，山雨慢琴弦。（见《雪浪斋日记》）
句
徐仲谋（宋代）

四水交流霅霅声。
赠汪生
杨起元（明代）

国家养士二百年，不独文武风云相后先。亦有贤才委山泽，亦有挟术游幽燕。

如君自是山泽贤，远谈世务高谈天。或时握手称太素，或时抵掌称韬钤。

修干广颡垂虬髯，岂不宜食肉乘锦鞯，奈何折节公卿前。

方今才智皆骈肩，虽欲奋袂无夤缘。丈夫自食既有策，但得俯仰无迍邅。

病夫拥塞数十日，喜君造我常流连。君术但言隔月与隔年，岂知吾道在目前。

吾知吾道在目前，不厌君言隔月与隔年。与君谈罢与君笑，君欲何之便出门，我独有愿叩苍天。

愿将此身为甫田，尽给天下贤士无寒烟。
蝶恋花
赵令（宋代）

孀妇将归长安，路出于蒲，亦止兹寺。崔氏妇郑女也。张出于郑，绪其亲，乃异派之从母。是岁，丁文雅不善于军，军人因丧而扰，大掠蒲人。崔氏之家，财产甚厚，多奴仆。旅寓惶骇，不知所措。先是张与蒲将之党有善，请吏护之，遂不及于难。郑厚张之德甚，因饰馔以命张，中堂宴之。复谓张曰：姨之孤嫠未亡，提携幼稚。不幸属师徒大溃，实不保其身。弱子幼女，犹君之所生也，岂可比常恩哉。今俾以仁兄之礼奉见，冀所以报恩也。乃命其子曰欢郎，可十余岁，容甚温美。次命女曰：莺莺，出拜尔兄。尔兄活尔。久之，辞疾。郑怒曰：张兄保尔之命。不然，尔且虏矣，能复远嫌乎？又久之，乃至。常服晬容，不加新饰。垂鬟浅黛，双脸断红而已。颜色艳异，光辉动人。张惊，为之礼。因坐郑旁，凝睇怨绝，若不胜其体。张问其年岁。郑曰：十七岁矣。张生稍以词导之，不对，终席而罢。奉劳歌伴，再和前声。商调十二首之二

锦额重帘深几许。绣履弯弯，未省离朱户。强出娇羞都不语。绛绡频掩酥胸素。

黛浅愁红妆淡伫。怨绝情凝，不肯聊回顾。媚脸未匀新泪污。梅英犹带春朝露。
醉落魄（洪仲鲁之江西，书以为别）
周密（宋代）

寒侵径叶。雁风击碎珊瑚屑。砚凉闲试霜晴贴。颂菊骚兰，秋事正奇绝。

故人又作江西别。书楼虚度中秋节。碧阑倚遍愁谁说。愁是新愁，月是旧时月。
武林绝句二首
孙岩（宋代）

缤纷迎酒伎，宛转卖花声。
偶似承平世，携书试凤城。
悲采薇
曹勋（宋代）

昔辞万乘宠，洁己归其仁。
强谏非矫讦，所守怀真淳。
邈矣思唐虞，去去迹已陈。
夏禹且不让，叔世良悲辛。
采薇歌西山，独往谁与邻。
激节不少渝，终始无缁磷。
优入圣人域，清风高隐沦。
嗟嗟首阳山，今飞胡马尘。
况乃匪汤武，吾子劳谆谆。
已而复已而，缅默思良辰。
雨后顿有秋意得小诗四绝 其一
周紫芝（宋代）

九衢残暑厌风埃，两日阴云遂不开。造物固应知客意，急催新雨送秋来。
成相院
王之道（宋代）

山前罗万松，邀我行数里。
不知幽人居，便家乱峰峙。
新晴翠似泼，乍热汗如洗。
幸获听潺湲，何妨濯清泚。
去年秋扇二绝句
苏辙（宋代）

箧中秋扇委尘埃，春晚炎风拂面来。
旧物不辞为世用，故人相见莫心猜。
徐少参邀饮蒿里偕李张二宪使作
王世贞（明代）

残日轻雷挟乱冈，使君高宴许谁狂。振衣名字新东岳，回首旌旗满少阳。

有客琴弹司马墓，何人乐忆鹴鸠乡。莫因杯酒论千古，玉检寒云并北邙。
偈颂一百一十七首
释绍昙（宋代）

十方义聚，和气如春。
非魔非佛，无主无宾。
食法二轮能妙转，不虚剪月过书云。
闻韶不知味，门户喜重新。
漂母墓二首 其一
俞德邻（宋代）

露冷芦洲楚水平，荒坟三尺近甘城。当年不进王孙饭，千古谁知漂母名。
古断肠曲三十首
周端臣（宋代）

催花一霎雨依微，芳迳泥香草色萋。
可是一春天气冷，牡丹开了未莺啼。
读陶渊明诗述怀七首 其七
黄省曾（明代）

陋巷绝投赠，朱门多馈遗。轩冕世所隆，圣贤久相嗤。

渊明受饥世，出门无所之。嗟彼恶木阴，宁足荫其躯。

漂母者何人，殷勤在瑶词。黄金等山岳，临没谁当持。

岂若兹主人，炳有千秋垂。
免解进士应致远过晋康见谓以上文字而忤权要听读藤州十馀年得旨自便赋诗赠行
曾丰（宋代）

钱塘江涌千万奇，收为词气吞虹蜺，敢与九关虎豹违。

蜂芒虿刺攒一时，或疑宜州城上人不归。桂林山罗千万怪，收为诗胆吞渤澥，敢与九疑魑魅对。

瘴雨蛮烟鏖十载，谁料儋州海上人犹在。一尊三酹古藤阴，少游陈矣君日新。

还过韶石闻舜琴，混融奇怪入古音。韩子老来潮阳归后固自文章功更深，何当道德终不负初心。
喜槁木师至
方文（清代）

闻君春到石头城，将妾和儿赠友生。此事太奇终有悔，天恩难断可无情。

既归白业家何定，欲返黄州路未平。江上故人多古义，东郊应与结茅成。
众乐亭二首
钱公辅（宋代）

势压平湖四面佳，好风明月是生涯。
鲸鲵背上浮三岛，菡萏香中放两衙。
屏列已疑云母净，帘垂不待水精奢。
此心会笑元丞相，终日楼台为一家。
续古诗十首 其四
白居易（唐代）

雨露长纤草，山苗高入云。风雪折劲木，涧松摧为薪。

风摧此何折，雨长彼何因。百丈涧底死，寸茎山上春。

可怜苦节士，感此涕盈巾。
赠秉放处士
王禹偁（宋代）

媒雉不诱凤，由鹿不致麟。
终南有嘉士，天子不得臣。
板舆入穷谷，同隐之推亲。
种木山之阿，采兰涧之滨。
务本不务末，求力不求人。
至孝在尽欢，饮水犹欣欣。
富贵不以道，列鼎奚足云。
行是有余力，稽古且学文。
稽古不为禄，学问非饰身。
立言复垂教，杨孟时有伦。
我生落世网，碌碌随搢紳。
直躬多龉龃，左官苦漂沦。
妻孥困斗粟，亲老无重茵。
入山非隐遁，去国颇悲辛。
犹顾贰车禄，縻絷丹河滨。
羡君脱羁鞅，生计在水云。
羡君遗荣利，居处绝嚣尘。
躬耕方肯食，恐蠹力穑民。
学优终不仕，孰为观国宾。
去去谢桂籍，行行避蒲轮。
巢由自高尚，尧舜徒圣神。
况我蜉蝣辈，敢希鸶凤群。
犹期不远复，一问迷途津。
他年解郡职，愿许我为邻。
大涤洞 其二
赵希焄（宋代）

谁挽天河响落山，潮声半夜到江干。倒流三峡水何击，捲起千堆雪正寒。

想是蛟从其下舞，料应龙在此中蟠。如君大手留吟笔，千古坡诗可并观。
诗一首
谢履（宋代）

蛇冈蹑龟背，虾屿据龙头。岸隔诸蕃国，江通百粤舟。
新霁
郭庆藩（清代）

纤云四卷碧天遥，雾散江清冻未消。万树梅花香似海，因风吹送过溪桥。
行香子·丹阳寄述古
苏轼（宋代）

携手江村，梅雪飘裙。情何限、处处消魂。故人不见，旧曲重闻。向望湖楼，孤山寺，涌金门。
寻常行处，题诗千首，绣罗衫、与拂红尘。别来相忆，知是何人？有湖中月，江边柳，陇头云。
听弹风入松阕赠杨补阙
王昌龄（唐代）

商风入我弦，夜竹深有露。弦悲与林寂，清景不可度。

寥落幽居与，飕飗青松树。松风吹草白，溪水寒日暮。

声意去复还，九变待一顾。空山多雨雪，独立君始悟。
谢人惠鱼兔蟹
李若水（宋代）

昔时藜苋田陇头，近时虀盐学舍里。
腹不成瘿肠有雷，何郎万舍其敢企。
当年守株披褐衣，亦尝临渊羡赬尾。
余力种黍延霜螯，计拙谋粗何足纪。
罢官三月突无烟，两亲白头欠甘旨。
此身分为饥所驱，旋秣羸骖诉知己。
蓬莱高人爱诗客，邀坐绿斋尝玉蚁。
敢嫌雨禄消息迟，数品珍羞供一喜。
秦丞相追上蔡游，张步兵对秋风起。
盗邻吏部手持杯，三子风流未当鄙。
还家扫甑洗刀砧，大饫老饕沾婢使。
迩来送米邻无僧，长是覆羹穷有鬼。
区区一饱岂易得，何时槟榔澡吾耻。
君不见鲁公从人乞鹿脯，留得银钩照千祀。
犹胜金马避世人，九尺长身饥欲死。
返魂梅次苏藉韵 其一
陈克（宋代）

谁道春归无觅处，眠斋香雾作春昏。君诗似说江南信，试与梅花招断魂。
兴国灿老往漳州二偈送之 其二
陈渊（宋代）

浮云出岫本无心，桔槔俯仰人所引。一大藏教留后人，看与不看渠自省。
送玘上人
饶节（宋代）

文章小技竟何须，富贵浮云付与渠。衲子平生一拄杖，从来不用护身符。
题余省仿林椿四季梅 其四 黄梅翠雀
弘历（清代）

五月熟梅雨，三巴浣翠溪。无言类桃李，消得也成蹊。
十二月二十六日蔡叔庸至剪烛听雨
陈杰（宋代）

水气昏昏接海边，清江狂客系吴船。
天风十日河冰碎，夜雨三更瀑布悬。
寂寂春光归柳上，匆匆离色在花前。
故人著屐能相过，剪烛西窗话昔年。
杨柳 其四
陈景沂（唐代）

为尔生来体态柔，因情感物寓风流。汝无血气何知觉，自是诗人想像求。
拟陆士龙为顾彦先赠妇往返四首次原韵 其一
顾瑗（清代）

悠悠白日晚，荡荡青春阴。离离羁思积，窈窈悲绪沈。

奔景易有穷，独轸难为音。开窗涤欢爵，掩袂理愁衿。

眷言淑媚姿，冥漠撄我心。
晚晴
强至（宋代）

云暗青天一鼓雷，旱蝗那得辄为灾。
易盈畎浍流先溢，不尽关河色渐开。
丰兆已从膏泽见，喜情还逐夕阳来。
平明官属趋丞相，乐合公堂送贺杯。
龙图范给事以禫服向除修治茔域就山筑室因尔
祖无择（宋代）

采采陔兰负养亲，几思定省泣晨昏。
三年已毕先王制，画日将承圣主恩。
名遂自同周柱史，谏违谁记鲁臧孙。
考槃在涧虽云乐，祗恐泥书到远村。
送陈器之
张耒（宋代）

投身落穷谷，默默类囚拘。
情忘侣木石，机谢友禽鱼。
粲粲陈夫子，文章德行俱。
虽云相知晚，既合乃不渝。
我官洛水滨，君寄鹿山隅。
孰谓百里遥，满案堆君书。
诗坛两不慑，日夕斗戈殳。
我赠白玉璧，子还明月珠。
今春子遇我，为我驻骊驹。
高怀坐披豁，一饮倒双壶。
联骑失洛桥，据鞍递歌呼。
剧谈烬饮烛，痛饮销炎炉。
首夏余春妍，子还自西都。
连朝守杯勺，芍药正芬敷。
插花乌帽倾，醉倒傍人扶。
已别尚反顾，将归重踌躇。
官期子当满，念别久郁纡。
况乃西郊道，匆匆遇行车。
一酌不暇劝，矧欲尽子娱。
亦知微诚薄，所惜违区区。
亲友义不小，况乃知心欤。
忽忽流水滨，尚将执子袪。
愿子保多福，六翮纵南图。
永此金石交，皦皦坚终初。
送汪陛交入都兼寄阮亭尚书
宋荦（清代）

白发渔洋老，风流众所师。好同天下士，去和济南诗。

霄汉县清梦，云山失旧期。沧浪倘相问，道我泛涟漪。
至正庚子重阳后五日，再饮谢履斋光漾亭，履
杨维桢（元代）

满城风雨送重阳，雨后花开重举觞。
仙客新来殷七七，佳人老举楚香香。
干时懒上平蛮策，度世惟求辟谷方。
光漾亭中诗易老，不须春梦到西堂。
答郭黄中孤云首章见赠
李益（唐代）

孤云生西北，从风东南飘。帝乡日已远，苍梧无还飙。

已矣玄凤叹，严霜集灵苕。君其勉我怀，岁暮孰不凋。
病起
项安世（宋代）

不分春风太厮欺，起来花絮满城飞。
可能不待诗翁出，真和堂堂取次归。
浣溪沙
詹玉（宋代）

淡淡青山两点春，娇羞一点口见樱。一梭儿玉一纣云。
白藕香中见西子，玉梅花下遇昭君。不曾真个也销魂。
秋日四首
宋祁（宋代）

短影悠扬日，薄寒憀慄天。
林声蝉后老，陂影雁宾联。
悽感客自尔，变衰时适然。
何须问容鬓，所遇是凋年。
赠答诗十绝 其七 半臂
郭之奇（明代）

箱裙久褪石榴红，半臂初迎桂子风。已办双蛾劳綵笔，何须求凤倚焦桐。
呈韬庵
陈书（伯初）（清代）

元祐诸公天人姿，庆历圣德天所毗。既清海甸卷怀已，不殚厥锷焉施为。

乡党流风要人纪，文献晻昧烦探披。泉虚石伫盖可负，况咏华黍赓参差。

青春登朝强仕归，猿鹤欢喜迎龙夔。摩崖浯溪兴不衰，老于文学今其谁。

温良颜色入座有，时以句法相质疑。龙章凤姿爱鳖跛，乱头粗服参旄氂。

东屯西瀼隔还往，岁四五至穷昏曦。坐公听水之斋思，松篁琴筑弹流澌。

山举踏月夜半至，挟卷报道诗寻医。
赵千里夜潮图
王冕（元代）

去年夜度西陵关，待渡兀立江上滩。滩头潮来倒雪屋，海面月出行金盘。

冰花著人如撒霰，过耳斜风快如箭。叫霜鸿雁零乱飞，正似今年画中见。

寒烟漠漠天冥冥，展玩陡觉心神清。便欲吹箫骑大鲸，去看海上三山青。
小重山
何梦桂（宋代）

吹断笙箫春梦寒。倚楼思往事，泪偷弹。别时容易见时难。相看处，惟有玉连环。

人在万重山。近来应不似，旧时颜。重门深院柳阴间。曾携手，休去倚危阑。
偶读陈无己芍药诗云一枝剩欲簪双髻未有人间
陆游（宋代）

少年妄想已痴绝，镜里何堪白发生！纵有倾城何预汝，可怜元未解人情。
颂古四十八首
释慧开（宋代）

问既一般，答说相似。
饭里有砂，泥中有刺。
双树海棠
徐积（宋代）

独树已难有，双株岂易培。东风三月后，浓艳一时开。

种是鸳鸯骨，根非玳瑁胎。英英万千数，滴滴四三枚。

恐淡添猩血，矜香弃麝煤。鲛绡翡翠眼，宝钿珊瑚杯。

绛节朝真去，丹砂驻貌回。童妆两株色，花格一仙才。

自得骖鸾侣，何烦跨凤台。明珠留汉水，碧洞寄天台。

对举霓裳步，高铺绣被堆。超如御烟雾，势欲摆尘埃。

冶艳皆泥滓，卑枝亦草莱。好临湘水照，莫近宋家栽。

汉殿昭阳宠，唐家学士才。浴终兰液溅，帖就茜罗裁。

惜粉轻匀面，偷霞试点腮。急窥鸾鉴了，齐报玉人来。

不是沾红雪，仍非污落梅。啼痕才彷佛，伫立各徘徊。

真态有如此，深情安在哉。歌阑都不语，舞困可堪推。

淡若疑相犯，烘然笑自媒。画眉郎忽误，挟弹客应猜。

洒绛谁先戏，挥朱亦共陪。差肩奉青帝，联袂踏苍苔。

好被金钱掷，宜兼玉箸催。罗巾如可试，瑶枕谩为灰。

供帐朝还暮，买春琼与瑰。一枝怀旧物，百醮费新醅。

目断秦山远，心分荆渚隈。柔姿谁是偶，温德汝为魁。

绰绰闺房秀，匆匆风雨摧。离歌连理曲，送酒合欢杯。

坠脸殷金谷，冤情怨马嵬。烟波水东去，歧路日西颓。

遗恨传芳草，馀阴伴绿槐。香魂如未散，相吊复相哀。
毛公坛
白居易（唐代）

毛公坛上片云闲，得道何年去不还。

千载鹤翎归碧落，五湖空镇万重山。
偈颂八十五首 其二十一
释妙伦（宋代）

擒虎兕，辨龙蛇。一句子，绝周遮。太白不曾登便殿，笔头昨夜自生花。
句
熊蕃（宋代）

雨珠波上掷，霞锦浪中翻。
宫人斜
陆龟蒙（唐代）

草著愁烟似不春，晚莺哀怨问行人。

须知一种埋香骨，犹胜昭君作虏尘。
咏漆园
区大相（明代）

傲吏战国士，著书漆园里。遭时厌有为，乘运观无始。

礼乐嘲鲁儒，垂钓谢楚使。托迹方外民，希心柱下史。
再和一篇兼寄朱希真
王庭圭（宋代）

主簿四海士，先生千载人。羁游厌旗鼓，谈笑出风尘。

高卧屡违旨，荣名忽中身。清诗何绝妙，齑臼识馀辛。
晏相公湖上泛舟赋
韩维（宋代）

小雪未成寒，平湖好放船。
水光宜落日，人意喜晴天。
云薄翠微外，禽归莽苍前。
上公宽礼数，清醉亦陶然。
寿傅宪
李商叟（宋代）

籍甚河阳地，江山秀色连。家声自岩野，帝梦协台躔。

彝鼎功镌勒，衣冠喜接联。相门当出相，贤父又生贤。

岁必为霖雨，舟宜济大川。渥洼龙种异，丹穴凤毛鲜。

击瓮知奇略，惜阴起妙年。五车胸磊磊，万卷腹便便。

韩柳堪同步，班扬可并肩。千言看落纸，一扫快飞烟。

未说才如锦，端知□似椽。斯文当振耀，吾道不沉绵。

挥麈谈喷麝，书麟思涌泉。鸰原真孝友，雁塔压儒先。

声价机云上，风流王谢边。两科能俯拾，百行更兼全。

当代江都相，今时司马迁。紬书蓬馆盛，主爵粉闱专。

致主心公正，经邦力勉旃。嘉谋辰必告，宣席夜应前。

遽向急流退，犹为郡绂牵。道州迎竹马，漳浦示蒲鞭。

一节方持远，十行俄促还。云霄知有路，雨露正无偏。

复喜升华省，重闻拥使权。望尘将负弩，夹道看帷褰。

善化能均被，仁风自广宣。片云时作雨，长夏水盈田。

赋已无三窟，民今戴二天。江湖欣有岁，鱼稻不论钱。

爵未称德耳，天宜厚报焉。宣劳更内外，清禁召腾骞。

岂但狨遮坐，仍须锦护鞯。华才方烨烨，王道正平平。

草诏金门手，调羹凤阁仙。勋华联竹帛，仪表称貂蝉。

馈鲤嘉辰应，垂弧异气躔。中元明日是，皓月隔宵圆。

南圃开奇卉，东湖泛瑞莲。屈卮浮蚁绿，曲篆引香旋。

善颂诗三百，深祈岁八千。再摩金狄久，不许玉枝坚。

鸿雁昂霄远，芝兰满砌妍。定知仁者寿，宁羡老而传。

自愧微生迹，尝蒙先正怜。顾方纡墨绶，应念忝青毡。

剩喜逢初度，将何见意虔。祺维遥献祝，敢继颂申篇。
夏虫
梅尧臣（宋代）

物久必自化，化之犹骞腾。
当自厕中蛆，去作盘上蝇。
飞声既混鸡，歛迹何疑冰。
寄言漆园吏，已知鹍与鹏。
少承招余夜过山房遣骑邀吴伯纶同会
欧大任（明代）

桂树何年隐，招携月下攀。尔能寻白社，吾欲老青山。

玩世芳尊合，狂歌白发閒。今宵得玄度，匹马莫先还。
金知歌送李先生
何景明（明代）

李公为舅有吕甥，甥舅四海皆知名。吕君关西昨日去，公自金知来复行。

金知江水无断绝，金知之山高巀巀。龙虎千年抱帝京，星辰万里罗天阙。

白鹭洲前芳草歇，清江浦上看明月，燕山北望花如雪。
添筑横玉再赋
陈宓（宋代）

台成草草怕花残，趁得香浓一凭栏。
忽见四围澄碧绕，懒将双眼向花看。
峨眉真人陈图南真赞
黄庭坚（宋代）

一藤出山，来正人纪。
见艺祖太宗，曰天下定矣。
如月在天，去来无疵。
巍巍颀颀，为帝王师。
圣哲肺腑，天人眉目。
三峰遶宅，岁晚松菊。
宴吴王宅
韩翃（唐代）

玉管箫声合，金杯酒色殷。听歌吴季札，纵饮汉中山。

称寿争离席，留欢辄上关。莫言辞客醉，犹得曳裾还。
句
顾况（唐代）

崦合桃花水，窗鸣柳谷泉。（题柳谷泉，见《应天府志》）

颓垣化为陂，陆地堪乘舟。（以下并见张为《主客图》）

汀洲渺渺江篱短，疑是疑非两断肠。

巫峡朝云暮不归，洞庭春水晴空满。

龙吟四泽欲兴雨，凤引九雏警宿乌。（七星管歌《通典》）

新妇矶边月明，女儿浦口潮平。（渔父词，《野客丛谈》）
别方劭秘校
王安石（宋代）

迢迢建业水，中有武昌鱼。
别後应相忆，能忘数寄书。
落落
陈子升（明代）

落落千秋赏，此生殊可怜。閒云过白眼，流水切朱弦。

物态久相轧，文心终自宣。可能如脉望，食字得神仙。
用韵送夔师何侍郎以待制奉祠东归
项安世（宋代）

种竹看成耆旧，栽花养就云来。
偶被东屯唤出，却遭浮白呼回。
蓦山溪（早春寿京尹）
傅自得（宋代）

洪钧转处，都在薰陶内。瑞世得奇才，赞化工，协调和气。雄词健奇，谈笑斡千钧，余闲手，尹王畿，治行称尤异。

雍容儒雅，早合登高位。天路踏骅骝，看峨冠，羽仪班缀。东风骀荡，玉斝酒鳞红，春不老，寿难穷，莫惜今朝醉。
古诗赠兴宗
司马光（宋代）

穷达有常分，得丧难豫言。
古今浩茫茫，倚伏安可原。
轩掌彼自荣，兴俗同崩奔。
锱铢校重轻，冰火殊凉温。
君子固无愧，立身明本根。
度矩苟不愆，宠辱徒喧喧。
有如清济流，横贯长河浑。
景公马千驷，南面雄东藩。
陶青刘舍徒，位为丞相尊。
当时非不显，磨灭何足论。
颜回在陋巷，藜藿甘盘飧。
原宪结弊衣，蓬蒿塞其门。
当时岂不穷，至今荣名存。
况君齿方垃，德业素所敦。
安知塌起归，不作凌云翻。
要之白首期，壮烈施元元。
为君画善策，洒扫清前轩。
长舒四五榻，客来辄闭樽。
群愁喜伺人，稍醒必烦冤。
拒之亦无他，体中常昏昏。
名二子说
苏洵（宋代）

轮辐盖轸，皆有职乎车，而轼独若无所为者。虽然，去轼则吾未若其为完车也。轼乎，吾惧汝之不外饰也。天下之车，莫不由辙，而言车之功者，辙不与焉。虽然，车仆马毙，而患亦不及辙，是辙者，善处乎祸福之间也。辙乎，吾知免矣。
六言诗
佚名（唐代）

把酒留君听琴，那堪岁暮离心。霜叶无风自落，

秋天不雨多阴。人愁荒村路远，马怯寒溪水深。

望尽青山犹在，不知何处相寻。
遡蛱诗
邓深（宋代）

胪言峡山天下奇，欲观愁隔三千里。
常恐因循孤此兴，非假夤缘那得至。
偶逢月湖起仕宦，正指夔门愁凋敝。
忻然谓我便登陆陟。久矣与同臭味。
何尝佳处倦扶藜，莫惮西征共行李。
绣旆前驱抵江陵，画鹢迎车舣沙市。
长年槌鼓转般头，川后回风送旂尾。
侵寻岸石惬幽赏，汹涌波涛反轻视。
雾船烟缆恣深游，露宿风餐浥清气。
百巧千奇类神工，纷至沓来恼吟思。
取句未佳恐难操，传笔欲书还复止。
去岁延陵骇心目，指摘形容写行记。
今年江夏袭见闻，掇拾绪馀循故事。
试以七言用檃括，庶几二妙相表里。
或若洞户之谽谺，或若楼台之峻峙。
或若香山之插炉，或若笔架之横几。
或遮护如重帘幙，或张展如大旂帜。
或戍削如城堞高，或森列如刀剑锐。
或若蕉叶之斜纹，或若莲花之叠起。
或若顶相之初净，或若蓬头之未理。
或剥落为枯松身，或刻画为古篆体。
或斧伤而痕迹乱，或锯解而缝罅细。
或如秋瓜作四分，或如笼饼裂十字。
或如白盐之浮霜，或如红霞之散绮。
或陈宝藏之所珍，或堆铁冶之所弃。
或累百姓块而不危，或悬一发而欲坠。
或飞磴而可扪天，或断崖而无立地。
或窝如狐兔之穴，或窈如蛇閟。
或整如排立之衙，或鬌如对髽上髻。
或皎如日光玉洁，或霭如云碧烟翠。
或蜂腰而或蟆吻，或牛头或马耳，
或鸾飘而或凤翥，或猫伏而或羊跪。
或如皷卧如盘擎，或如幢垂如盖倚。
或如塔孤如桥拱，或如壁立如屏翳。
或激卧鲸之冲波，八月潮生怒不已。
或送垂虹之飞瀑，四时雪缟莹无比。
或如壮士之宵征，十十五五相拥蔽。
或如醉人之春游，两两三三互牵拽。
变怪纷然莫鹤状，约略陈之可推类。
百篇须赋谪仙才，一石难施王宰技。
是时致身何萧爽，几月清魂无梦寐。
弱水蓬莱何用到，孤岸落伽宁有此。
由来介性不婚宦，聊寓闲情在山水。
既贪清致豁心胸，仍须长语琢肝肺。
糟糠虽恶饥者厌，土炭无味病者嗜。
万事终然总是空，一物未忘犹有累。
况闻南山韩退之，不及北征杜子美。
议论从公何足凭，唯阿相去真能几。
浮屠公案无尽话，维摩法门不容喙。
昭文不鼓无成亏，乞就先生参此意。
赠右台监察邓茂迁左台殿中
刘怀一（唐代）

惟昔参多士，无双仰异才。鹰鹯同效逐，鹓鹭忝游陪。

入仕光三命，迁荣历二台。隔墙钦素躅，对问限清埃。

紫署春光早，兰闱曙色催。谁言夕鸟至，空想邓林隈。
送敏上人
释德洪（宋代）

密林病叶强翻红，已觉清秋夜气浓。懒复小窗邀独秀，却应归气挂双峰。

水分淮甸当悬席，路绕匡山可振筇。若见虎溪溪上月，为言相忆作衰容。
别韦参军
高适（唐代）

二十解书剑，西游长安城。
举头望君门，屈指取公卿。
国风冲融迈三五，朝廷欢乐弥寰宇。
白璧皆言赐近臣，布衣不得干明主。
归来洛阳无负郭，东过梁宋非吾土。
兔苑为农岁不登，雁池垂钓心长苦。
世人遇我同众人，唯君于我最相亲。
且喜百年见交态，未尝一日辞家贫。
弹棋击筑白日晚，纵酒高歌杨柳春。
欢娱未尽分散去，使我惆怅惊心神。
丈夫不作儿女别，临岐涕泪沾衣巾。
潇湘逢故人慢
王秋英（明代）

春光将暮。见嫩柳拖烟，娇花染雾。顷刻间风雨。把堂上深恩，闺中遗事，赞火留饧，都付却、落花飞絮。

又何心、挈榼提壶，斗草踏青盈路。

子规啼，蝴蝶舞，遍南北山头、纸灰绿醑，奠一丘黄土。

叹海角飘零，湘阴凄楚。无主泉扃，也难得、有情鸡黍。

画角声、吹落梅花，又带离愁归去。
吕望垂钓图
郑思肖（宋代）

八十翁翁心尚孩，渭滨痴坐弄徘徊。当初若是逃名者，谁要文王上钓来。